b"\n_START_ARTICLE_\nRetrat de Pablo Picasso\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nFigura emblem\xc3\xa0tica del primer modernisme catal\xc3\xa0, Casas encap\xc3\xa7ala, al costat d'altres artistes, el moviment de renovaci\xc3\xb3 de les arts figuratives catalanes de finals del segle XIX i principis del XX. Casas va fer aquest magn\xc3\xadfic retrat de Picasso jove, a l'edat de 19 anys, a Par\xc3\xads, quan tots dos pintors van visitar l'Exposici\xc3\xb3 Universal del 1900. Ambd\xc3\xb3s artistes s'havien conegut, segurament el 1899, als Quatre Gats, un dels centres m\xc3\xa9s din\xc3\xa0mics i emblem\xc3\xa0tics de la Barcelona modernista.\n_START_SECTION_\nDescripci\xc3\xb3\n_START_PARAGRAPH_\nLes excel\xc2\xb7lents facultats art\xc3\xadstiques del pintor es manifesten en aquest extraordinari dibuix pertanyent a la c\xc3\xa8lebre galeria de retrats donada per l'autor a la Junta de Museus de Barcelona, el 1909, i en la qual va fixar la imatge iconogr\xc3\xa0fica de les grans personalitats (artistes, m\xc3\xbasics i pol\xc3\xadtics) de la societat del seu temps. Molt probablement amb la intenci\xc3\xb3 de trencar l'efecte \xc3\xb2ptic de repetici\xc3\xb3 seriada, Casas va decidir alternar tant la disposici\xc3\xb3 de les figures -dempeus, assegudes, en bust, de mig cos, de cos sencer- com la incorporaci\xc3\xb3 d'elements de paisatge o arquitect\xc3\xb2nics destinats a generar un major dinamisme o riquesa figurativa. Un exemple d'aquesta segona tipologia seria aquest retrat, que en el segon terme de la composici\xc3\xb3 inclou una refer\xc3\xa8ncia a la ciutat de Par\xc3\xads, identificada per alguns dels seus monuments m\xc3\xa9s emblem\xc3\xa0tics, entre els quals destaca la inconfusible silueta de la bas\xc3\xadlica del Sacr\xc3\xa9 C\xc5\x93ur, aix\xc3\xad com les aspes del popular Moulin de la Galette."